西川座上聽金五雲唱歌
作者：陳陶
朝代：唐

paragraphs: 蜀王殿上華筵開，五雲歌從天上來。
滿堂羅綺悄無語，喉音止駐雲裴回。
管弦金石還依轉，不隨歌出靈和殿。
白雲飄颻席上聞，貫珠歷歷聲中見。
舊樣釵箆淺澹衣，元和梳洗青黛眉。
低叢小鬢膩䰀鬌，碧牙鏤掌山參差。
曲終暫起更衣過，還向南行座頭坐。
低眉欲語謝貴侯，檀臉雙雙淚穿破。
自言本是宮中嬪，武皇改號承恩新。
中丞御史不足比，水殿一聲愁殺人。
武皇鑄鼎登真籙，嬪御蒙恩免幽辱。
茂陵弓劍不得親，嫁與卑官到西蜀。
卑官到官年未周，堂衡祿罷東西遊。
蜀江水急駐不得，復此萍蓬二十秋。
今朝得侍王侯宴，不覺途中妾身賤。
願持巵酒更唱歌，歌是伊州第三遍。
唱著右丞征戍詞，更聞閨月添相思。
如今聲韻尚如在，何況宮中年少時。
五雲處處可憐許，明朝道向襃中去。
須臾宴罷各東西，雨散雲飛莫知處。